b'\n_START_ARTICLE_\nOlympiaparken i Berlin\n_START_PARAGRAPH_\nOlympiaparken i Berlin (tysk: Olympiapark Berlin) befinner seg i Westend i den administrative bydel Charlottenburg-Wilmersdorf. Omr\xc3\xa5det har v\xc3\xa6rt brukt til idrettsanlegg siden 1906. Det var planlagt som hovedanlegg under den avlyste olympiaden i 1916 og ble sentrum for lekene i 1936. Anlegget var mellom 1957 og 1994 hovedkvarter for de britiske okkupasjonsstyrker etter den andre verdenskrigen._NEWLINE_Olympiaparken er et helhetlig idrettsanlegg med s\xc3\xa6rpregete bygninger og omr\xc3\xa5der for trening og konkurranse, men brukes ogs\xc3\xa5 til andre form\xc3\xa5l og arrangementer. Omr\xc3\xa5det grenser til Naturvernomr\xc3\xa5det Murellenschlucht og Schanzenwald, naturvern- og Natura 2000-omr\xc3\xa5det Flie\xc3\x9fwiese Ruhleben, elven Havels v\xc3\xa5tmarksomr\xc3\xa5der og skogsomr\xc3\xa5det Grunewald. Olympiaparkens karakteristiske bygninger og n\xc3\xa6re beliggenhet til naturomr\xc3\xa5der skiller den fra andre sportsanlegg i byen.\n_START_SECTION_\nHistorie og oversikt\n_START_PARAGRAPH_\nRennbahn Grunewald ble p\xc3\xa5begynt p\xc3\xa5 stedet i 1906 og fullf\xc3\xb8rt i 1913. I 1913 ble Deutsche Stadion (Det tyske stadion) fullf\xc3\xb8rt p\xc3\xa5 travbanens indre bane og var ment som hovedarena for de olympiske leker i 1916. S\xc3\xb8ylearkaden til Det tyske stadion ble oppf\xc3\xb8rt 1912\xe2\x80\x931913 og er blant de eldste bygninger p\xc3\xa5 omr\xc3\xa5det. Bygningen ble gjenoppdaget under arbeider i 2001 og sto ferdig renovert i 2009._NEWLINE_Det tyske sportforum nord for stadion ble anlagt med bygninger, idrettsbaner og et eget kvinneomr\xc3\xa5de. Sportforum var ment som nasjonalt senter for sport og kropps\xc3\xb8ving med utgangspunkt i den tyske h\xc3\xb8yskolen for kropps\xc3\xb8ving, stiftet i 1919. Arbeidene tok som f\xc3\xb8lge av pengemangel lengre tid enn planlagt, men i 1936 sto anlegget ferdig. Kuppelsalen i Den tyske sportens hus ble brukt som fektearena under olympiaden i 1936._NEWLINE_Travbanen og Det tyske stadion ble i 1934 revet for \xc3\xa5 gi plass til det nye olympiastadion for lekene i 1936, og hele omr\xc3\xa5det ble riksanlegg (Reichssportfeld (Rikssportomr\xc3\xa5de).)_NEWLINE_Olympiaparken ble fra 1952 til 1994 brukt som hovedkvarter for de britiske okkupasjonsstyrkene etter den andre verdenskrigen. Det var f\xc3\xb8rst etter at myndighetene Berlin fikk h\xc3\xa5nd om anlegget i 1994 at hele parken igjen kunne tas i bruk av byens befolkning. Stadionet fra 1936 ble i perioden 1994 til 2004 fullstendig renovert og fikk blant annet et stort tak over tribunene. Olympiastadion var arena for finalen i fotball-VM i 2006 og for VM i friidrett 2009._NEWLINE_\xc3\x98verst i Glockenturm (Klokket\xc3\xa5rnet) finnes en utsiktsplattform. Sammen med tribunene danner t\xc3\xa5rnet den vestlige ramme omkring den 90 000m\xc2\xb2 store gressletten Maifeld, opprinnelig tenkt som oppmarsjomr\xc3\xa5de for store propagandam\xc3\xb8ter. I dag brukes omr\xc3\xa5det blant annet til polokamper, verdensmesterskapet i fyrverkeri og utstillinger. Under tribunene finnes Langemarckhallen, opprinnelig et minnesmerke over unge tyske falne i en trefning under det f\xc3\xb8rste slaget ved Ypres. Hallen er n\xc3\xa5 et nasjonalmonument over samtlige falne tyske ungdommer i den f\xc3\xb8rste verdenskrigen._NEWLINE_I tillegg til klokket\xc3\xa5rnet finnes seks t\xc3\xa5rn i olympiaparken, hvert av dem oppkalt etter de tyske folkegruppene friserne, sakserne, schwaberne, frankerne, bajovarene og pr\xc3\xb8ysserne. Fire av dem er plassert parvis p\xc3\xa5 linje mellom Maifeld og stadion: Friesert\xc3\xa5rnet og Sachsert\xc3\xa5rnet i nord og Schwabert\xc3\xa5rnet og Frankert\xc3\xa5rnet i s\xc3\xb8r. P\xc3\xa5 motsatt side av stadion finnes Bayer- eller Bajovart\xc3\xa5rnet og Pr\xc3\xb8yssert\xc3\xa5rnet som sammen danner Olympiaporten med de olympiske ringer hengende mellom seg._NEWLINE_Friluftsscenen Waldb\xc3\xbchne vest for stadion var under lekene i 1936 turnarena og er i dag i bruk som konsertscene. Anlegget omfatter ogs\xc3\xa5 den olympiske sv\xc3\xb8mmestadion, den olympiske landhockeybane og den olympiske ridearena._NEWLINE_I Olympiaparken finnes det kunstverker av blant andre Georg Kolbe og Arno Breker.'